Xscape (albom)
Xscape — Amerikalı sənətçi Maykl Cekson tərəfindən əvvəlcədən hazırlanmış mahnılardan ibarət, ölümündən sonra işıq üzü görən sayca ikinci albomdur. Albom 2014-cü il may ayının 13-də MJJ Music və Epik Rekords tərəfindən yayımlanmışdır. Bu, Ceksonun ölümündən bəri Sony və Motown şirkətlərinin buraxdığı sayca 11-ci albomdur. Alboma daxil olan mahnıların yenidən hazırlanmasında Epik Rekords şirkətinin başçısı L.A. Reid və səsyazma studiyasında çalışan profesional qrupun, başlıca olaraq, Timbalandın böyük rolu olmuşdur. Bu qrupun tərkibinə Stargate, Jerome "J-Roc" Harmon, John McClain və Rodney Jerkins daxildir. Xscape Sony şirkəti tərəfindən təqdim olundu və Sony Xperia Z2 mobil telefonunun satış reklamı üçün, bu alboma daxil olan Slave To The Rhythm mahnısından istifadə edilmişdir. Albom müsbət reaksiya ilə qarşılandı. Albomun ilk çıxış mahnısı Love Never Felt So Good 2014-cü il, may ayının 1-də premyerası keçirildi. Həmçinin, albomun deluxe buraxılışına mahnıların orijinal versiyaları ilə yanaşı, bir əlavə sinql və iki video daxildir.